作者:薛逢
標題:送西川梁常侍之新築龍山城並錫賚兩州刺史及部落酋長等
內容:聖主憂夷貊，屯師剪束欽。皇家思眷佑，星使忽登臨。用命期開國，違天必釁碪。化須均草樹，恩不間飛沈。束馬淩蒼壁，捫蘿上碧岑。瘴川風自熱，劍閣氣長陰。迅瀨從天急，喬松入地深。仰觀唯一徑，俯瞰即千尋。水作新城帶，山為故壘襟。東開洞君聽，南闢納蠻心。渥澤濡三部，衣冠化雨林。帶文雕白玉，符理篆黃金。鳥道經邛僰，星纏過觜參。回軒如睿獎，休作苦辛吟。